**Zápisnica zo zasadnutia Vedeckej rady Ústavu slovenskej literatúry SAV, v. v. i. z dňa 27. 1. 2023**

Zasadnutie sa uskutočnilo online-formou cez platformu Zoom

**Prítomní členovia Vedeckej rady**: Vladimír Barborík (predseda VR), René Bílik, Martin Golema, Tomáš Horváth, Ľubica Schmarzová,

**Neprítomní:** Ján Gbúr, Pavel Matejovič

**Hostia**: Ivana Taranenková (riaditeľka ÚSlL SAV), Dana Hučková (garantka doktorandského štúdia)

**Program:**

1. Úvod

2. Prerokovanie a schválenie tém doktorandského štúdia

3. Schválenie Správy o činnosti organizácie SAV za rok 2022

4. Prerokovanie návrhu udelenia čestného titulu Emeritný vedecký pracovník Ústavu slovenskej literatúry SAV, v. v. i. prof. PhDr. Petrovi Zajacovi, DrSc.

5. Záver

**K bodu 1:**

Predseda Vedeckej rady ÚSlL SAV, v. v. i. o 10:00 otvoril zasadanie Vedeckej rady, privítal riaditeľku Ivanu Taranenkovú a garantku doktorandského štúdia Danu Hučkovú, ktorá bola pripojená k zasadnutiu počas prerokúvania bodu č. 2, a informoval o programe zasadania VR.

**K bodu 2:**

 V. Barborík ohlásil bod zasadnutia prerokovanie tém a školiteľov doktorandského štúdia. Následne odovzdal slovo D. Hučkovej. D. Hučková informovala o podmienkach a pravidlách doktorandského štúdia v zmysle dokumentu Vnútorný systém hodnotenia kvality doktorandského štúdia v ÚSlL SAV, v.v. i. a o nárokoch FiF UK ako základného školiaceho pracoviska. Témy doktorandského štúdia, ktoré schváli VR ÚSlL SAV. v. v. i., následne prechádzajú prerokovaním v rade študijného programu Filológia a následne ich schvaľuje Vedecká rada FiF UK. Jedným z kritérií schválenia konkrétnych tém u jednotlivých školiteľov je aj úspešnosť/neúspešnosť školiteľa v rámci doterajšej školiteľskej činnosti.

 Vladimír Barborík následne otvoril diskusiu na túto tému. Ivana Taranenková v nej upozornila, že otázka úspešnosti doktorandského štúdia zohráva podstatnú úlohu pri hodnotení Ústavu aj pri jeho akreditácii medzinárodným panelom. René Bílik tiež zdôraznil skutočnosť, že doktorandi sú platení z mzdového fondu organizácie, preto je otázka úspešnosti doktorandského štúdia jednotlivých doktorandov dôležitá. Po prerokovaní tohto bodu D. Hučková opustila rokovanie.

 Následne Vedecká rada pristúpila k tajnému hlasovaniu o témach doktorandského štúdia, ktoré predložili potenciálni školitelia. Keďže Vladimír Barborík sám prekladal návrh jednej témy doktorandského štúdia, nehlasoval.

**Uznesenie:**

 Vedecká rada ÚSlL SAV, v. v. i. schválila tieto témy doktorandského štúdia s príslušnými školiteľmi:

Doc. Mgr. Vladimír Barborík, CSc.

1. Normalizačná próza – próza obdobia normalizácie

Doc. PhDr. Erika Brtáňová, CSc.

1. Podoby satiry v starších obdobiach slovenskej literatúry

2. Podoby polemiky v starších obdobiach slovenskej literatúry

Mgr. Radoslav Passia, PhD.

1. Podoby šedej zóny na Slovensku v osemdesiatych rokoch 20. storočia: medzi oficiálnou a neoficiálnou literatúrou

2. Irónia, paródia, grotesknosť: Slovenská nekonvenčná poézia po roku 1989 medzi provokáciou a kritikou

Mgr. Ivana Taranenková, PhD.

1. Autobiografické žánre v slovenskej literatúre 19. storočia

2. Postmodernizmus v slovenskej próze deväťdesiatych rokov

 Vedecká rada neschválila tieto témy doktorandského štúdia:

PhDr. Jana Kuzmíková, CSc.

1. Farebnosť naturizmu

2. Porovnanie predvojnovej a povojnovej tvorby naturistov

**K bodu 3:**

 V. Barborík dal úvodom slovo riaditeľke Ivane Taranenkovej, ktorá informovala o vypracúvaní Výročnej správy. Zrekapitulovala namáhavé obdobie minulého roka, počas ktorého Ústav prešiel transformáciou na právnu formu v. v. i., absolvoval dve hodnotenia – medzinárodnú akreditáciu v rámci SAV a hodnotenie VER z Ministerstva školstva za obdobie 2014 – 2019 a v oboch hodnoteniach dosiahol veľmi dobré výsledky. I. Taranenková upozornila, že výsledok hodnotenia VER bol porovnateľný s výsledkom akreditácie. V medzinárodnej akreditácii ÚSlL SAV, v. v. i. skončil v kategórii B (dosahuje výrazné výsledky na európskej úrovni), úroveň Ústavu v hodnotení sa od akreditácie pred šiestimi rokmi výrazne zlepšila (z kategórie C).: výstupy na úrovni B/C, spoločenský impakt B. V hodnotení za stratégiu získal Ústav v rámci tretieho oddelenia SAV B, čo je jedno z lepších hodnotení. V hodnotení VER bolo 88 percent výstupov zaradených do medzinárodnej a vyššej úrovne, 12 percent do kategórie národnej úrovne. Ani jedna z hodnotených prác nebola nezaradená.

 V. Barborík poďakoval riaditeľke I. Taranenkovej a jej tímu za intenzívnu prácu pri akreditácii. Následne otvoril diskusiu o výročnej Správe o činnosti. Martin Golema súhlasil s kritikou hodnotenia výsledkov vedeckej práce podľa kvantitatívnej knihovníckej kategorizácie, nachádzajúcej sa v oddiele 18 Problémy a podnety pre činnosť SAV. Tam sa upozorňuje, že toto hodnotenie nie je kompatibilné s podobou vedeckej práce v medzinárodnom prostredí a je v rozpore so štandardmi publikovania v humanitných vedeckých odboroch. I. Taranenková upozornila na dilemu, s ktorou sa potýkame pri publikovaní, či vyhovieť knihovníckym kritériám (od ktorých sa však odvíja výkonové financovanie), alebo medzinárodnému vedeckému prostrediu. Martin Golema tiež spochybnil racionálnosť spájania ústavov, ktoré navrhol medzinárodný panel. I. Taranenková nepredpokladá, že by takéto spojenie prinieslo väčšiu úspešnosť. V každom prípade, musela by tomu predchádzať dôsledná analýza možných benefitov a predovšetkým rizík, ktoré sú väčšie. Ekonomické úspory by takéto spájanie neprinieslo.

**Uznesenie:**

Po prerokovaní Vedecká rada ÚSlL SAV. v. v. i. schválila znenie výročnej Správy o činnosti organizácie SAV za rok 2022.

**K bodu 4:**

 Prof. René Bílik predložil návrh udelenia čestného titulu Emeritný vedecký pracovník Ústavu slovenskej literatúry SAV, v. v. i. prof. PhDr. Petrovi Zajacovi, DrSc. Prof. Zajac patril k profilovým pracovníkom ÚSlL SAV (aj keď Ústav ešte nebol v. v. i.), uznávaným doma i v zahraničí. Pôsobil aj na postoch riaditeľa Ústavu či predsedu Vedeckej rady. Podieľal sa na výchove mladej vedeckej generácie už od 80. rokov 20. storočia. Výsledky literárnovednej práce prof. Petra Zajaca patria k najvýznamnejším výsledkom slovenskej literárnej vedy a majú bohatý ohlas v domácom, ako aj medzinárodnom kontexte.

**Uznesenie:**

Vedecká rada ÚSlL SAV. v. v. i. prerokovala a jednoznačne podporila návrh, aby prof. Petrovi Zajacovi bol udelený čestný titul Emeritný pracovník ÚSlL SAV, v. v. i.

Riaditeľka I. Taranenková sa poďakovala vedeckej rade v tomto zložení za súčinnosť a operatívnu spoluprácu. René Bílik, ktorý bol predsedom VR v tomto zložení prvú polovicu jej funkčného obdobia, sa tiež poďakoval jej členom za spoluprácu.

 Následne predseda VR Vladimír Barborík zasadnutie VR ÚSlL SAV, v. v. i. ukončil.

V Bratislave 27. 1. 2023

Zapísal: Tomáš Horváth Doc. Mgr. Vladimír Barborík, CSc.

 Predseda ÚSlL SAV, v. v. i.